Il-Ministru għall-Energija u l-Immanniġġjar tal-Ilma Michael Farrugia qal sa l-aħħar tas-sena, il-Gvern se jkun qed jassigura l-prezzijiet tal-enerġija għas-sena dieħla. Huwa qal li l-Gvern se jħabbar li l-prezzijiet tal-fuel u l-enerġija jibqgħu l-istess jew jorħsu. Il-Ministru Farrugia qal dan meta kien qed jitkellem fil-Parlament li ddiskuta l-estmi finanzjarji għas-sena d-dieħla. Huwa qal illi l-Gvern qed jeżamina proposti differenti dwar kif jistgħu jinħadmu l-kontijiet tad-dawl u ilma biex ikun assigurat li min jaħli l-inqas igawdi l-aktar u mhux il-kontra. Huwa qal li dawn il-kontijiet huma t-tieni l-orħos fiż-żona ewro u r-raba' l-orħos fl-Unjoni Ewropea. Il-Ministru Farrugia rrefera wkoll għall-ħlas li l-Enemalta tagħmel lill-konsumaturi li għandhom il-pannelli fotovoltajiċi. Qal li l-proposta tal-Oppożizzjoni, li jiżdied il-ħlas ma treġix, għax din il-proposta tinjora l-ispejjeż li tagħmel l-Enemalta biex tħaddem is-sistema. Il-Ministru Farrugia qal li hija żbaljata l-idea tal-Oppożizzjoni li xiri tal-elettriku mill-interconnector huwa orħos mill-power stations u l-pannelli. Huwa qal li hemm ħinijiet tal-ġurnata fejn ix-xiri mill-interconnector ikun għaxar darbiet ogħla mill-power station. Huwa qal li l-Enemalta tibbidja għax-xiri tal-elettriku mill-interconnector meta dan ikun l-orħos. Huwa tkellem dwar il-qasam tal-enerġija rinnovabbli u qal li l-Gvern qed jikkunsidra li jsiru windfarms, solar farms fuq il-baħar u wave motion farms. Żied jgħid li qed jiġi monitorat ukoll farm għal ġenerazzjoni tal-elettriku fuq gżira li ma jużax dawn it-teknoloġiji. Huwa qal li s-sena se jkunu stallati 130 charging pillar għall-karozzi elettriċi. Huwa żied jgħid li qed tkun esplorata l-possibiltà li l-power stations jitħaddmu bl-idroġenu li m'għandux emissjonijiet tal-karbonju. Qal li tagħmir ġdid li jinxtara għall-power stations se jkun ippreparata għall-użu ta din t-teknoloġija. Huwa qal li l-Enemalta kkummisjonat il-bini ta 40 sub station ġdid biex tindirizza aħjar it-talba tal-konsum tal-elettriku domestiku u industrijali. Qal li fix-xhur li għaddew kien hemm tmint elef talba għal servizzi ġodda waqt li d-domanda għall-elettriku waqt il-pandemija naqset b'6%. Meta tkellem dwar l-ilma, il-Minsitru Farrugia qal li għaddej ix-xogħol fuq l-impjant ta' reverse osmosis f'Għawdex waqt li qed isir tisħiħ tal-impjanti f'Pembroke u Għar Lapsi. Dawn iż-żewġ impjanti żiedu l-kapaċità bi tnax-il miljun litru ta' ilma kuljum. Waqt li qal li se jittieħdu aktar miżuri biex ikun protett l-ilma tal-pjan, il-Ministru Farrugia qal illi qed jitħejja rapport dwar kif id-domanda mistennija tiżdied fl-għaxar snin li ġejjin. Huwa qal li qed ikunu kkunsidrati żviluppi teknoloġiċi f'dan il-qasam biex tiżdied l-effiċjenza u tonqos il-ħela. Huwa qal ukoll illi se jitniedu diversi skemi dwar kif il-bdiewa fit-tramuntana u fin-nofsinhar ikollhom aċċess aħjar għall-ilma. Il-Ministru għall-Enerġija qal illi qed ikun ikkunsidrat kif joħorġu mill-ġdid sejħiet għall-offerti bla dewmien żejjed meta kuntrattur jitwaqqaf mix-xogħlijiet fuq proġett għal diversi raġunijiet. Il-Kelliem tal-Oppożizzjoni dwar l-Enerġija u l-Immaniġġjar tal-Ilma Ryan Callus qal li l-baġit ma fih l-ebda pjan fis-settur tal-enerġija, m'hemm xejn innovattiv għall-enerġija l-ħadra u rinnovabbli. Huwa qal li l-pjan tal-gvern jitratta l-emissjonijiet minħabba l-ħruq taż-żjut iżda xejn dwar kif se nnaqqsu l-effett tal-gas serra. Qal li fl-baġit m'hemm xejn dwar il-futur tas-settur tal-enerġija. Stqarr li tajjeb li qlibna għal gass iżda l-Unjoni Ewropeja diġà qed taħseb għall-enerġija permezz tal-idroġenu għax tqis il-gass bħala prodott li jniġġeż. Id-Deputat Callus ppropona proġett off shore għal teknoloġija għall-enerġija rinnovabbli biex Malta tkun ippreparata. Huwa qal li l-Gven għandu jgħolli l-ħlas lill-konsumaturi għal kull unit iġġenerat mill-pannelli. Qal l-Gvern għandu wkoll iħallas l-imgħax fuq il-kapital li l-industriji jieħdu mill-banek biex jistallaw pannelli tax-xemx. Qal ukoll li għandha tonqos it-tariffa għall-elettriku użat mill-familji matul il-lejl u għall-karozzi elettriċi. Id-Deputat Callus qal li għandha tibda konsultazzjoni biex titfassal liġi dwar id-drittijiet solari. Huwa sejjaħ lill-Enemalta biex tinvesti fit-tieni inter connector. Dwar is-settur tal-ilma id-deputat Callus staqsa x'qed jagħmel il-Gvern biex iħares l-ilma tal-pjan. Huwa qal li l-Gvern għandu jagħmel minn kollox biex iwassal l-ilma lill-bdiewa minghajr ħlas. Id-deputat Callus ikkonkluda li l-korruzzjoni fil-qasam tal-enerġija kissret ir-reputazzjoni tal-pajjiż.